Opetus- ja kulttuuriministeriö PÖYTÄKIRJA

Ympäristöministeriö YM016:00/2016

 OKM: 36/040/2016

Kulttuuriympäristöstrategian koordinaatioryhmän 9. kokous

Aika: 15.5.2017 klo 10 - 12

Paikka: Opetus- ja kulttuuriministeriö, nh. Juhani, Meritullinkatu 1

Osallistujat: Päivi Salonen (puheenjohtaja)

Matleena Haapala

Hanna Hämäläinen (sihteeri)

Mikko Härö

Mirva Mattila

Tuija Mikkonen

Laura Tuominen (sihteeri)

Maija Innola, opetus- ja kulttuuriministeriö

Hanna Ketonen, Opetushallitus

**1. Avaus**

Puheenjohtaja avasi kokouksen klo 10.03.

**2. Edellisen kokouksen pöytäkirja**

Hyväksyttiin edellisen kokouksen pöytäkirja.

**3. Kulttuuriympäristöalan koulutus ja tutkimus**

Hanna Ketonen Opetushallituksesta kertoi aluksi toisen asteen tutkintojen tilanteesta.

Kulttuuriympäristöihin vaikuttavia taitoja opiskellaan osana tuotteen suunnittelun ja valmistuksen osaamisalaa sekä rakennusalalla osana rakennusopin ja -tekniikan alkuopetusta (materiaalit, rakennusosat ja pintakäsittelyt). Restaurointi kuuluu toisen asteen opetuksessa käsi- ja taideteollisuuden perus- ja erikoistutkintoihin. Alueellisesti koulutus painottuu Länsi-Suomeen. Näyttötutkintojen järjestämistä valvovien tutkintotoimikuntien työ on keskeistä ja toimikuntiin on hyvät kontaktit. Myös työelämäyhteistyö toimii hyvin. Koulutuksen järjestäjät ovat suurissa muutoksissa. Kokonaisia alan tutkintoja ei enää välttämättä suosita, nykyisissä tutkintorakenteissa pyritään joustavaan ja ketterään yhdistelyyn.

Maija Innola OKM:n Korkeakoulu- ja tiedepolitiikan osastolta tarkasteli koulutuksen ja tutkimuksen teemaa korkeakoulupolitiikan näkökulmasta, yliopistojen ja ammattikorkeakoulujen ohjauskysymyksenä. Yliopistojen toimintaa, vastuita ja oikeuksia säädellään asetusten ja ammattikorkeakouluja niiden toimilupien kautta. Yliopistot ovat tutkintojen sisältöjen suhteen autonomisia, ja huomioon on otettava myös tutkimuksen vapaus. Erikoistumiskoulutukset ovat uusi aikuiskoulutuksen muoto, joka hyödyntää korkeakoulujen tutkimuksen ja kehittämisen sekä työelämän osaamista.Täydennyskoulutusta järjestetään liiketoimintaperusteisena. Osaamista voi kartuttaa myös avoimen yliopiston kautta. Koulutusta suunniteltaessa on otettava huomioon mm. oppilaitosmuotojen historia, yleiset kehittämistavoitteet, nelivuotiset tutkintotavoitteet, rahoitusleikkaukset ja mittarit (suoritetut tutkinnot).

Mirva Mattila (OKM) esitteli kulttuuriympäristöstrategian koulutusta koskevat tavoitteet ja toimenpide-ehdotukset. Strategian tavoitteena on, että kulttuuriympäristöalan koulutus ja tutkimus on laadukasta ja riittävää. Tähän on tarkoitus päästä mm. vahvistamalla kulttuuriympäristölähtöistä perustutkintoon tähtäävää ja asiantuntijoiden täydennyskoulutusta toteuttamalla seuraavat:

-Kulttuuriympäristöalan koulutuksen riittävä tarjonta huomioidaan osana suunnitelmallista koulutuksen kehittämistä.

-Kulttuuriympäristöteemat huomioidaan yliopistojen ja ammattikorkeakoulujen opetussuunnitelmatyössä.

-Kulttuuriympäristöalan täydennyskoulutusta kehitetään yhteistyössä koulutusorganisaatioiden ja työllistäjien kanssa.

Tavoitteeseen pääseminen edellyttää myös, että tuetaan yliopistoissa ja muissa tutkimuslaitoksissa tehtävää soveltavaa kulttuuriympäristötutkimusta sekä siihen liittyvää yhteistyötä sektoritutkimuslaitosten ja viranomaisten kanssa. Tämä tapahtuu seuraavasti:

-Kulttuuriympäristö huomioidaan tutkimuskohteena valtion tutkimusrahoituksessa.

-Toteutetaan kulttuuriympäristöalan puolueeton arviointihanke (Kulttuuriympäristötutkimuksen seura).

Keskeisiksi keskusteltaviksi asiakokonaisuuksiksi todettiin kulttuuriympäristöalan erikoistumiskoulutus, korjausrakentamisen koulutus ja täydennyskoulutus sekä konservaattorikoulutus.

Opetushallituksen näkökulmasta keskeisiä ovat ammattitutkintojen perusosaamisen määrä ja laatu kulttuuriympäristötehtäviin liittyvien tarpeiden kannalta. Yhteisiä tutkinnon osia voisi tarkistaa.

Mikko Härö (Museovirasto) totesi, että kulttuuriympäristöön liittyvää koulutusta on tarkasteltava sekä sektoreittain vertikaalisesti mutta myös horisontaalisesti, siis varmistaen että koulutusta on organisoitu kaikille olennaisilla osa-alueilla. Fyysisen ympäristön tutkimukseen, suunnitteluun, hoitoon ja korjaamiseen liittyvät alat ovat kaikki keskeisiä (ml. uudisrakentaminen), mutta korjausrakentaminen näyttää vaikeimmalta kysymykseltä. Mm. Seinäjoen rakennuskonservaattoreiden koulutuslinjan lopettamisella on ollut kielteisiä vaikutuksia. Restaurointialan tutkintojen tuomia valmiuksia pitäisi kyetä käyttämään nykyistä laaja-alaisemmin jotta alalla olisi toimivat työmarkkinat. Rakennuskonservaattori olisi oiva ammattilainen esimerkiksi kiinteistöhoitoa toteuttavissa yrityksissä. Osaamisen kysynnässä on siis huomattavasti toivomisen varaa. Alan opetus on vähenemään päin teknillisissä yliopistoissakin. Koulutuksessa otettava nyt huomioon myös sotien jälkeisten piirteiden tunnistaminen rakennetussa ympäristössä.

Kuntotarkastukset tuotiin esiin esimerkkinä kokonaisvastuullisen toiminnan ja koulutuksen tarpeesta. Koulutuksen lisäksi kyse on myös asenneilmastosta. Aliurakointi vaikeuttaa kokonaisuuden hallintaa.

Tuija Mikkonen (YM) totesi, että korjausrakentamisessa elinkaarikysymykset keskeisiä riippumatta siitä onko kohde suojeltu vai ei. Myös avustusten suhteen pidettävä mielessä, että korjausrakentamisen alalla ajateltava maankäyttö- ja rakennuslain – ja myös kulttuuriympäristöstrategian – mukaisesti laajemmin kuin vain suojeltuja kohteita.

Puheenjohtaja Päivi Salonen (OKM) toi esiin mahdollisuuden ottaa korjausrakentamisen näkökulma esiin osaamisen ennakointi -työryhmässä ja foorumissa, jossa toimii yhdeksän alakohtaista ryhmää (ml. rakennettu ympäristö) sekä ohjausryhmä. Koulutustoimikuntien tilalle muodostetuissa työryhmissä on mukana kattavasti kaikki ammatillinen erikoistumiskoulutus ja edustettuina ovat työnantajat, työntekijät ja yrittäjät, ammatillisen koulutuksen järjestäjät, korkeakoulut, opetushenkilöstö, alan tutkimuksen edustajat ja opetushallinto. Vuosille 2017 - 2020 asetettujen ryhmien sihteeristö koostuu Opetushallituksen asiantuntijoista. Rakennettu ympäristö –ryhmän puheenjohtajana toimii asiamies Lauri Pakkanen ja sihteerinä yli-insinööri Arto Pekkala. Opetushallitukselle voidaan ehdottaa teemaseminaarin järjestämistä siten, että rajapinnat myös taideteollisuuteen ja kulttuuriympäristöön tulevat huomioon otetuiksi. Osaamisen ennakointi -foorumin ja em. teemaseminaarin kautta voisi olla mahdollista käynnistää myös kulttuuriympäristöalan koulutusta koskevia selvityksiä.

Mirva Mattila totesi, että tällä hetkellä vain Metropolia tarjoaa konservoinnin AMK-tutkintoja. Rakennuskonservoinnin alalle ei ole enää tarjolla koulutusta, vaikka esim. Kymenlaaksosta on osoitettu kiinnostusta. Konservoinnin tarve ei kuitenkaan ole vähentynyt. Hanna Ketonen tähdensi, että laajaa valtionosuusjärjestelmää ajatellen on vain ensin avattava ja selvitettävä kaikki korjaamisen, restauroinnin, korjausrakentamisen jne. ulottuvuudet.

Mikko Härö piti useamman tahon yhteistä selvitys- ja tutkimushanketta optimaalisena. Ympäristöministeriössä kokemusta vastaavista hankkeista on ainakin Juha-Pekka Maijalalla.

Opetus- ja kulttuuriministeriössä erikoistumiskoulutuksia tuntee erityisesti Sanna Hirsivaara. Rahoitusta näihin myönnetään nyt korkeakouluille valtionavustuslain mukaisena erityisavustuksena koulutuksen käynnistämisen ja toteuttamisen kustannuksiin.

Turun yliopiston kulttuurituotannon ja maisemantutkimuksen koulutusohjelma on järjestänyt 2016-2017 kulttuuriympäristöalalla työskenteleville työpajoja työelämälähtöisen erikoistumiskoulutushankkeen valmisteluun liittyen. Turun ja Jyväskylän ja Helsingin yliopistot ovat viime vuosina tarjonneet kulttuuriperinnön ja sen tutkimuksen opetusta ja koulutusohjelmia (mm. KUOMA), joissa painotetaan humanistisia, yhteiskuntatieteellisiä ja viestinnällisiä näkökulmia kulttuuriympäristöön.

Opetushallituksessa toteutetun VOSE-projektin kokemukset ovat hyödynnettävissä (toimintatapa osaamistarpeiden ennakointiin, ks. <http://www.oph.fi/download/143985_vose-prosessin_kuvaus.pdf> ).

**4.** **Haastekampanja ja muu viestintä**

Käytiin läpi haastekampanjaan ja muuhun viestintään liittyviä ajankohtaisia asioita.

Hanna Hämäläinen (YM) kertoi, että Keski-Suomen maakunnan kulttuuriympäristöryhmä on tehnyt kulttuuriympäristösitoumuksen. Kulttuuriympäristö-aihetunnisteella on tehty nyt kaikkiaan 17 sitoumusta, joista kaksi on ennen sitoumuskampanjointia tehtyä sitoumusta.

Hanna Hämäläinen ja Hanna Söderström (YM) järjestävät kestävän kehityksen viikolla pe 2.6. klo 8-10 tilaisuuden yhdistystoimijoille, jotka ovat jo työstäneet kulttuurisitoumusta, mutta eivät ole saaneet sitä vielä valmiiksi. Tavoitteena on saada viisi uutta sitoumusta tilaisuuden jälkeen.

Hannat tapasivat 10.5. Kevätpörriäisen päätoimittajan. Vuonna 2018 ilmestyvän lehden teemaksi saadaan kulttuuriympäristö. Tämän lisäksi lasten lehteen toimittamista piirustuksista voidaan koota näyttely.

Hannat suunnittelevat myös viestintäkampanjaa Eurooppalaista kulttuuriperinnön vuotta varten. Viestintäkampanjan tavoitteita ja kanavia pohditaan työpajassa 24.5. yhdessä sidosryhmien kanssa. Työpajaan ovat osallistumassa Museovirasto, Viherympäristöliitto, Retkipaikka, Maaseudun sivistysliitto ja Kansallisten kaupunkipuistojen verkosto.

Päivi Salonen kertoi, että Mirva Mattila on keskustellut Kuntaliiton Ditte Winqvistin ja Johanna Selkeen kanssa mahdollisuudesta ottaa kulttuuriympäristöstrategia teemaksi 20 suurimman kaupungin kulttuurijohtajien verkostossa syksyllä 2017.

Päivi ja Mirva ovat myös keskustelleet OKMn nuorisoyksikön Immo Parviaisen kanssa mahdollisuudesta ottaa nuorisotoimijoiden tulosohjauksessa kulttuuriympäristöstrategia ja –sitoumus esiin.

Päivi ja Mirva pyrkivät tapaamaan Museoliiton ennen kesää kulttuuriympäristöstrategian ja –sitoumuksen tiimoilta.

Laura Tuominen (Museovirasto) kertoi, että Museovirasto panostaa kestävän kehityksen viikolla sitoumusviestintään sekä Kestävä rakennus –teeman esiin nostamiseen Pekka Lehtisen blogikirjoituksella.

**5. Strategian toimeenpanon seuranta: toimintakertomuksen päivittäminen**

Keskusteltiin lyhyesti vuoden 2017 toimintakertomuksen muodosta ja visuaalisesta asusta. Toimintakertomukseen voi kirjata jo toteutuneita toimia sekä keskeneräisiä toimia muistilapuiksi.

**6. Syksyn 2017 kokousaikataulu ja työohjelman päivitys**

Sovittiin syksyn kokousaikatauluksi:

28.8.2017 klo 13-15, YMssä. Kutsuttuna sidosryhmätahona MMM sekä mahdollisesti myös Juha-Pekka Maijala YMstä.

9.10.2017 klo 13-15, OKMSsä. Kutsuttuina sidosryhmätahoina Senaatti-kiinteistöt, Liikennevirasto sekä Metsähallitus.

27.11.2017 klo 13-15, YMssä. Kutsuttuina sidosryhmätahoina TEM ja EK.

**7.  Mahdolliset muut asiat**

Muita asioita ei ollut.

**8.  Seuraava kokous**

Seuraava kokous on 28.8.2017 klo 13-15 ympäristöministeriössä.

**9. Kokouksen päättäminen**

Puheenjohtaja päätti kokouksen klo 11:50.